|  |  |  |  |
| --- | --- | --- | --- |
| osnovna škola: | | školska godina: | |
| učiteljica/učitelj: | razred: 3. | nadnevak: | redni broj sata: |
| **PRIPRAVA ZA IZVOĐENJE NASTAVNOGA SATA IZ HRVATSKOGA JEZIKA** | | | |
| NASTAVNA JEDINICA: | **Slavko Kolar: *Jurnjava na motoru*** | | |
| CILJ SATA: | Razvijati, interpretirati i vrednovati književni tekst radi osobnoga razvoja, stjecanja i razvijanja stanja i stavova te vlastitoga stvaralaštva.  Razvijati potrebu za čitanjem književnih tekstova i pozitivan stav prema čitanju iz potrebe i užitka. | | |
| ISHODI UČENJA: | OŠ HJ A.3.1. Učenik razgovara i govori tekstove jednostavne strukture. OŠ HJ A.3.2. Učenik sluša tekst i prepričava sadržaj poslušanoga teksta. OŠ HJ A.3.3. Učenik čita tekst i pronalazi važne podatke u tekstu. OŠ HJ B.3.1. Učenik povezuje sadržaj i temu književnoga teksta s vlastitim iskustvom. OŠ HJ B.3.2. Učenik čita književni tekst i uočava pojedinosti književnoga jezika. OŠ HJ B.3.4. Učenik se stvaralački izražava prema vlastitome interesu potaknut različitim iskustvima i doživljajima književnoga teksta. | | |
| NASTAVNE METODE: | govorenje i slušanje, metoda razgovora, metoda usmenoga izlaganja, metoda usmenoga i pisanoga izražavanja | | |
| OBLICI NASTAVE: | frontalni, individualni, rad u paru | | |
| NASTAVNI IZVORI, SREDSTVA I POMAGALA: | lektirna knjiga: *Jurnjava na motoru*, ploča, kreda, pisanka | | |
| KORELACIJA: | unutarpredmetna (obilježja pripovijetke, pripovijedanje, pisanje ulica i trgova, opisivanje), Priroda i društvo (grad Zagreb) | | |
| MEĐUPREDMETNE TEME: | **1. Osobni i socijalni razvoj**  2. Zdravlje, sigurnost i zaštita okoliša  **3. Učiti kako učiti**  4. Poduzetništvo  5. Uporaba informacijske i komunikacijske tehnologije  **6. Građanski odgoj i obrazovanje** | | |

|  |  |
| --- | --- |
| PLAN PLOČE  Slavko Kolar  Jurnjava na motoru  TEMA: Mladenova avantura na motoru  GLAVNI LIK: Mladen − Macan Buzdovan  SPOREDNI LIKOVI: Mladenova mama, sestre Zora i Mira, ujak Joso, ujna Anka, Mira, Zlatko, prijatelj Fuček, policajac  MLADENOVE OSOBINE: nestašan, nemiran, znatiželjan, nestrpljiv, neposlušan, vragolast, hrabar, junak, magarac  VRIJEME RADNJE: lipanj, za vrijeme praznika  MJESTO RADNJE: na selu, u Zagrebu i okolici Zagreba  POUKA: Određene stvari nisu primjerene djeci!  Slušaj odrasle!  Ne guraj nos gdje mu nije mjesto! | Slavko Kolar bio je suvremeni  pripovjedač i dramatičar. Rođen je 1891. u selu Palešniku kod Garešnice. On sam govorio je kako je njegov pravi zavičaj upravo Čazma u kojoj je boravio dio djetinjstva i vraćao se tamo kako bi provodio ljeta. U gimnaziju je išao dijelom u Zagrebu, a dijelom u Požegi.  Po zanimanju je bio agronom, sudjelovao je u 2. svjetskom  ratu, po završetku kojega se počeo intenzivno baviti  književnošću. Najvažnija su mu prozna djela *Nasmijane*  *pripovijesti, Ili jesmo – ili nismo, Mi smo za pravicu, Svoga tela*  *gospodar* i dr.  Najviše je prikazivao socijalne i ekonomske odnose na selu, a  probleme oslikavao humorom. Pisao je i drame kao i filmske  scenarije, a najpoznatija djela za djecu sabrana su mu u dvije  knjige: *Na leđima delfina* i *Jurnjava na motoru*. Umro je 1963. u  Zagrebu. |

|  |  |  |
| --- | --- | --- |
| TIJEK NASTAVNOGA SATA | ISHODI | oblik rada |
| MOTIVACIJA  Učiteljica/učitelj potiče razgovor: *Koja prijevozna sredstva poznajete? Kojim ste se prijevoznim sredstvima vozili? Kako se treba ponašati za vrijeme vožnje u automobilu, autobusu, vlaku, brodu, zrakoplovu? Kojim prijevoznim sredstvom vi smijete upravljati? Što morate imati na glavi? Što morate poznavati i poštovati u vožnji biciklom? Kada ćete smjeti voziti motocikl?*  Slijedi opisivanje motocikla (oblik, veličina, boja, dijelovi, zvukovi). | OŠ HJ A.3.1.  OŠ HJ B.3.1.  goo A.2.1.  osr C.2.1. | frontalni |
| NAJAVA I LOKALIZACIJA KNJIŽEVNOGA DJELA  Učenicima se čita kratak ulomak iz pripovijetke: „Jedan od njih, nekakvi gospon Fuček, došao je na svom motoru i ostavio ga pred kućom u dvorištu. Motor je izgledao kao da je sasvim nov. Nije bio baš velik ni težak, nego tako srednji. Rekli su da je to nekakva njemačka marka. Fuček je bio također automehaničar i prijatelj i kolega ujaka Jose. Dječaci su ga ogledavali, vrtjeli se oko njega kao mačke oko vruće kaše. Osvrtali su se pažljivo, vidi li ih tko od starijih, pa bi pipnuli najprije malo gume, pa onda guvernal, pa sjedala i tako redom. Pri tom su dakako vodili mudre razgovore kao pravi motociklisti: koliko mu je brzina, koliko ima kubika, koliko hiljada dinara vrijedi i slično...“  Pitamo učenike kako se naziva pripovijetka iz koje je pročitani ulomak i tko je napisao pripovijetku. *O čemu govori ulomak? Sliči li ovaj motocikl ovomu koji smo opisivali?*  Na ploču zapisujemo naslov pripovijetke i ime i prezime autora, a učenici u pisanke. | OŠ HJ A.3.2. | frontalni |
| IZRAŽAVANJE DOŽIVLJAJA  Izražavanjem doživljaja učiteljica/učitelj može prepoznati kakva je učenikova recepcija pripovijetke, kakve je dojmove i asocijacije učenik stvorio, je li i u kojoj mjeri razumio događaje i uzročno-posljedične veze među njima.  Doživljaj se može potaknuti pitanjima: *Što vam se posebno svidjelo u priči? Kakva je pripovijetka?* (Zanimljiva, uzbudljiva, humoristična.) *Što mislite o Mladenovu postupku?* | OŠ HJ A.3.1. | frontalni |
| INTERPRETACIJA  Učiteljica/učitelj vođenim razgovorom potiče učenike na analizu pripovijetke. Ako učenici ne znaju odgovor na koje pitanje, može im se pročitati ulomak u kojemu će prepoznati odgovor.  *Koja je radosna vijest stigla na početku priče? Koji je razred i s kojim uspjehom završio Mladen? Koji je njegov nadimak? Zašto je put u Zagreb bio trostruko veselje? Zašto je Mladenova majka pripremala mnogo hrane za Zagreb? Tko je pratio Mladena i mamu na vlak? Gdje je bio tata? Kako se je Mladen ponašao na željezničkoj stanici, a kako u vlaku? Zašto je bio toliko nestrpljiv? Što mu je mama morala objasniti za imena mjesta kroz koja su prošli? Što mu je još objašnjavala?* (Poluga toplo-hladno, ručica *Samo u slučaju opasnosti*.) *Koliko je Macan imao ušteđevine? Gdje je stanovao Macanov ujak? Kako se zvao njegov sin? Kakav je Zlatko? Kako je došlo do toga da Mladen projuri kroz dvorišna vrata na motoru? Čiji je to bio motor? Zašto Macan nije stao? Kako su se ponašali ljudi pokraj kojih se vozio Macan? Gdje je Macan ostao bez goriva? Koliko je bio udaljen od Zagreba? Što je učinio čovjek koji je stao Macanu? Tko je javio ujaku i ujni da se Macan odvezao na motoru? Kako su se osjećali odrasli? Tko im je pomogao da ga nađu? Što je sve Macan rekao u svoju obranu kad su ga pronašli? Što je dobro u svemu tome Macan učinio?* (Zapamtio je registracijski broj.) *Što se dogodilo kad su sustigli čovjeka koji je Macanu ukrao motor? Kako priča završava?* | OŠ HJ A.3.3.  OŠ HJ B.3.2.  uku A.2.1. | frontalni |
| SINTEZA  Iznose se i na ploču zapisuju spoznaje:  *Tko je napisao pripovijetku* Jurnjava na motoru*?* (Slavko Kolar)  *O čemu pripovijetka govori?* (TEMA: Mladenova avantura na motoru)  *Tko je glavni lik? Tko su sporedni likovi?* (GLAVNI LIK: Mladen − Macan; SPOREDNI LIKOVI: Mladenova mama, sestre Zora i Mira, ujak Joso, ujna Anka, Mira, Zlatko, prijatelj Fuček, policajac)  *Kakav je Mladen?* (MLADENOVE OSOBINE: nestašan, nemiran, znatiželjan, nestrpljiv, neposlušan, vragolast, hrabar, junak)  *U koje se vrijeme događa radnja?* (VRIJEME RADNJE: lipanj, za vrijeme praznika)  *Gdje se sve događa radnja?* (MJESTO RADNJE: na selu, u Zagrebu i okolici Zagreba)  *Što je Mladen naučio? Što si ti naučio?* (POUKA: Određene stvari nisu primjerene djeci! Slušaj odrasle! Ne guraj nos gdje mu nije mjesto!) | OŠ HJ B.3.2.  osr A.3.3. | frontalni |
| PROVJERA  Učenici u paru zamjenjuju pisanke za lektiru. Zadatak je dobro razmisliti o pročitanoj i interpretiranoj pripovijetki, a zatim napisati pet pitanja o priči i o Mladenu. Kad svaki učenik u paru napiše pitanja, učenici ponovno zamjenjuju pisanke, odnosno vraćaju ih i odgovaraju na postavljena pitanja.  Kad učenici odgovore na pitanja, pisanku na pregled predaju učiteljici/učitelju. | OŠ HJ B.3.1.  uku A.2.2.  osr B.2.4. | rad u paru  individualni |
| STVARALAČKI RAD  − Pripovijedaj o svojoj ljetnoj avanturi.  − Savjetuj Macana u vezi s njegovim ponašanjem.  − Napiši kako si kažnjena/kažnjen za neprimjereno ponašanje. | OŠ HJ B.3.4. | individualni |
| JEZIK  Učenici će ponoviti pisanje velikoga slova u imenima ulica i trgova u Zagrebu. |  | individualni |